ועדת החינוך והתרבות, כנסת 15, פרוטוקול מספר 496, 2002-07-02 11:30

זבולון אורלב: על סדר היום שתי הצעות חוק.

זבולון אורלב: אחת מהן היא הצעת חוק של חבר הכנסת אבשלום וילן, שעניינה זכויות שידור באירועי ספורט מרכזיים), שעברה קריאה טרומית לפני כ-3 שנים (ב-13 באוקטובר 1999).

אבשלום וילן: היא עברה קריאה טרומית בערך חודשיים אחרי תחילת הכנסת ה-15.

זבולון אורלב: לאחרונה, ב-23 בינואר 2002, חבר הכנסת הספורטיבי חיים כץ העביר גם הוא בקריאה טרומית את הצעת חוק שידור משחקי כדורגל (תיקוני חקיקה).

יהודית גידלי: היא הועברה לכאן על-ידי ועדת הכנסת ב-6 במרס 2002.

זבולון אורלב: לקח להם 3 חודשים להחליט להעביר את זה לוועדת החינוך והתרבות.

זבולון אורלב: ברשות חברי הכנסת המציעים, הואיל והצעות החוק עוסקות באותו עניין, הבטחת שידורים של משחקי כדורגל או של אירועי ספורט מרכזיים, אני מבקש את רשותכם לדון בשתי ההצעות ביחד.

זבולון אורלב: בהמשך נחליט, אם נגיע לקריאה ראשונה, אם אנחנו רוצים לאחד אותן.

חיים כץ: אנחנו מסכימים לכך.

זבולון אורלב: נאפשר לשני חברי הכנסת המציעים לפתוח בקצרה.

אבשלום וילן: אני רוצה להציג לכם את הרקע.

אבשלום וילן: הצעת החוק שלי, שעלתה לפני כמעט 3 שנים, לא התקדמה מאחר שהיה לי סיכום דברים, הסכם ג'נטלמני עם ההתאחדות לכדורגל שאנחנו לא נקדם את החקיקה והם אכן ייתנו את זכויות השידור קודם כל לערוצים הציבוריים שמגיעים לכלל אוכלוסיה.

אבשלום וילן: על-פי הסיכום בינינו הם ייפנו ל"ערוצים הסגורים" רק אם שני הערוצים המרכזיים יסרבו לשלם.

אבשלום וילן: ההסכם הזה עבד פחות או יותר עד לתקופה האחרונה.

אבשלום וילן: כזכור, המועצה לשידורי כבלים ולוויין קיימה דיון ושימוע לפני כחודש ימים וקיבלה החלטה לפיה גם ערוץ שמגיע ל-80%-85% מהאוכלוסיה לדידם עונה על הקריטריון של שידור ציבורי.

אבשלום וילן: לאור ההחלטה הזאת אני הזדעקתי והצעתי לחזור ולקדם את הצעת החוק.

אבשלום וילן: הקצרנית שלנו, שהיא חובבת ספורט, סיפרה לי שהיא לא יכלה בביתה בקטמון בירושלים לצפות במשחקי המונדיאל מאחר שאין לה כבלים והיא לא קולטת את ערוץ 5 אלא רק את שידורי ערוץ 1 (שהוציא 4 מיליון דולר לשידור 8 משחקים).

אבשלום וילן: כל שוק התקשורת נמצא עכשיו בקשיים מאוד גדולים.

אבשלום וילן: אני לא יודע מה עם ערוץ 5.

אבשלום וילן: הם חייבים להתאחדות לכדורגל 21 מיליון שקל וכנראה לא יעמדו בזה.

אבשלום וילן: יכול להיות שהם יפשטו את הרגל, יכול להיות שהם בכלל יפסיקו לשדר כדורגל, יכול להיות שימכרו את זה לאחרים.

אבשלום וילן: גם ערוץ 10 נמצא היום בתמונה.

אבשלום וילן: אני טוען שצריך להגיע להסדר לפיו משחקי הנבחרת, גמר הגביע וחצי גמר הגביע, בכדורגל ובכדורסל יקלטו על-ידי מרבית האוכלוסיה.

אבשלום וילן: אני לא בטוח שזה צריך להיקבע דווקא בחוק.

אבשלום וילן: נכון שיש עוד ענפים פופולריים ויכולים לשאול: ומה עם גמר הכדוריד, מה עם גמר הכדורעף?

יהודית גידלי: ומה עם ספורט נשים?

חיים כץ: לגבי כדורסל נשים, צריך להכריח את כל האזרחיות בארץ להתבונן במשחקים.

אבשלום וילן: בכדורסל הכוונה היא גם לכדורסל נשים.

אבשלום וילן: לגבי שאר הענפים אני לא יודע מה מידת הפופולריות שלהם.

אבשלום וילן: עד היום ערוץ 5 ענה על הבעיה ובהחלט שידר.

אבשלום וילן: אני מקווה שהוא ימשיך להתקיים ויוכל להמשיך לשדר.

אבשלום וילן: מר גברי לוי צודק בדבריו.

אבשלום וילן: איפה נתקע ההסכם הג'נטלמני?

אבשלום וילן: הוא נתקע באותם משחקים שלא היה להם מחיר מכירה, כלומר משחקים שלא כל-כך עניינו את הציבור.

אבשלום וילן: מטבע הדברים הערוץ הראשון, הערוץ השני וערוץ 10 לא התלהבו לקנות אותם ואז נוצר כשל שוק.

אבשלום וילן: יש הבדל בין ההצעה שלי להצעה של חבר הכנסת חיים כץ.

אבשלום וילן: יש פה בעיה, ואני לא מתעלם ממנה.

אבשלום וילן: אם אני מכריח וקובע שחייבים לשדר בכל מחיר, בכך ממילא אני מוריד את המחיר של המשחקים למחיר אפס, כי הם לא צריכים לשלם, כי הרי נקבע בחוק שבסוף הם יקבלו את זה בחינם.

אבשלום וילן: בהיבט הזה יש בעיה, אני מודה.

אבשלום וילן: לכן עלינו לחפש מודל שיאפשר להתאחדויות ולאיגודים למכור את המשחקים במחירים סבירים, ויאפשר לציבור מצד שני לראות את המשחקים.

אבשלום וילן: מה לעשות, זה עסק מסחרי, ואני לא בא פה להחליף את השוק.

אבשלום וילן: מר מוקדי בוודאי יציג פה את העמדה הנגדית, את הבעיה העקרונית שהם העלו.

אבשלום וילן: הם עשו שימוע וקיבלו החלטה מסודרת.

אבשלום וילן: יש להם בעיה עם נציגי הציבור.

אבשלום וילן: הם הגיעו למסקנה שגם אם 80%-85% מהציבור רואים את המשחקים, זה מספיק.

אבשלום וילן: חבר הכנסת כץ ואני קיבלנו תלונות מחיילים מבסיסים, מאנשים בישובים מרוחקים שאינם מחוברים, מאנשים שאין להם כסף, או שבגלל סיבה אידיאולוגית לא מחוברים לכבלים ואין להם אנטנת לווין והם לא יכולים לראות, ודווקא כדורגל או כדורסל הם כן רוצים לראות.

אבשלום וילן: יש כאן בהחלט בעיה.

אבשלום וילן: צריך למצוא נוסח שיבטיח, מצד אחד, את העצמאות הכלכלית של איגוד הכדורסל וההתאחדות לכדורגל, ומצד שני, יבטיח גם את יכולת הצופים לראות את השידורים.

אבשלום וילן: אני חושב שאפשר להגיע לנוסחה.

אבשלום וילן: יש לי רעיונות אל לא אכנס כרגע לפירוט.

גברי לוי: דבר ראשון, אנחנו עמדנו בהסכם הג'נטלמני שעשינו איתך.

גברי לוי: אני צלצלתי אליך כאשר אף אחד לא רצה לשדר פרט לערוץ 5.

גברי לוי: בסופו של דבר הצלנו לפחות 85% שכן ראו את זה.

גברי לוי: אחרת, אף אחד לא היה רואה את המשחק.

גברי לוי: אני רוצה לתת לך דוגמה קטנה.

גברי לוי: אנחנו עומדים עכשיו לפני ה"יורו" החדש (אליפות אירופה) ויש משחקים של הנבחרת.

גברי לוי: אני אפילו קישרתי בין רשות השידור לבין חברה זרה שלמיטב ידיעתי מכרה להם את השידורים מחוץ לארץ, כדי שלא יקרה שוב מה שאירע בעבר עם מר אביב גלעדי.

גברי לוי: ככל הידוע לי הם התחייבו לשלם בין מיליון ל-1.2 מיליון דולר.

גברי לוי: כשאנחנו פנינו אליהם בהצעה לעשות את זה הם שלחו לנו הצעה על סך 300,000 דולר לכל המשחקים.

גברי לוי: זה בדיוק מה שקורה עקב זה שמוגשות הצעות חוק מהסוג הזה שאומרות בעצם: חכו בשקט, אתם תקבלו הכל בחינם.

גברי לוי: הכדורגל הישראלי אינו יכול להתקיים, ולא יתקיים ללא תקציב.

גברי לוי: מישהו יצטרך לשלם.

גברי לוי: אם לא, אנחנו נייצר כסף למקורות שלנו על-ידי מכירת שידורים במחיר סביר והוגן.

חיים כץ: מר גברי לוי עונה כבר גם לי.

חיים כץ: אני לא רוצה לפגוע בזכויות הכלכליות של ההתאחדות לכדורגל.

חיים כץ: אני יודע מה ההתאחדות לכדורגל עושה בשביל הכדורגל.

חיים כץ: אני מכיר את מצב הכדורגל הישראלי מבחינה כלכלית ואין לי עניין לפגוע, לא בקבוצות ולא בהתאחדות לכדורגל.

חיים כץ: הצעתי בהצעת החוק שיתנו להם את זה בחינם אבל זה לא מה שאני רוצה.

חיים כץ: אני מקבל את מה שאמר חברי חבר-הכנסת אבשלום וילן.

חיים כץ: צריך למצוא דרך כדי שהזאב יהיה שבע והכבשה תישאר שלמה.

חיים כץ: צריך למצוא את הדרך שההתאחדות לכדורגל לא תיפגע, והקבוצות לא תיפגענה, מאחר וזה עסק כלכלי.

חיים כץ: יחד עם זה, שישדרו את המשחקים בערוצים כך שמירב האנשים במדינת ישראל יוכלו לראות אותם.

חיים כץ: חבר הכנסת וילן התייחס גם לכדורסל.

חיים כץ: אני דיברתי רק על כדורגל.

חיים כץ: גברת יהודית גידלי כבר דיברה על נשים.

אבשלום וילן: אתה לא יודע במה אתה מסתבך.

אבשלום וילן: איגוד הכדורסל חוזר ומודיע שמדובר גם על משחקי הכדורסל של נבחרת הנשים.

אבשלום וילן: יש שם לובי מאוד חזק וצודק.

אבשלום וילן: אני לא מציע לך להסתבך.

חיים כץ: לא מעניין אותי הלובי הזה.

גברי לוי: למיטב ידיעתי לא ישודרו יותר משחקי כדורסל בערוץ 5, שהודיע שהוא לא ישלם אף אגורה נוספת לכדורסל משום שאין לו כסף.

חיים כץ: אני מציע שנשמע את מר משה אביבי, שרוצה להציג בפנינו הצעה כלשהי.

חיים כץ: אני מציע להתכנס ולנסות לקדם את העניין באופן כזה שהציבור ייהנה, האזרחים יוכלו לראות כדורגל, וקבוצות הכדורגל הישראליות לא יינזקו.

זבולון אורלב: חבר הכנסת וילן, אמרת שיש לך נוסחת פלא?

אבשלום וילן: אני מבקש קודם לשמוע את מר מוקדי.

אבשלום וילן: קראתי את הדוח של המועצה לשידורי כבלים ולוויין וחלק מהדברים אינו ברור לי.

זבולון אורלב: אני מוכרח לומר שאני ראיתי את חלופת המכתבים בין יושב-ראש מועצת הרשות השניה - שהתנצל שלא יוכל להגיע היום (הוא ביקש אפילו שאדחה את הישיבה, אך לא הסכמתי) - לבין יושבת-ראש מועצת הכבלים באשר להחלטת המועצה לשידורי כבלים ולוויין מ-6 ביוני 2002 לגבי שידורי אירועים בעלי חשיבות ציבורית רבה.

זבולון אורלב: כיושב-ראש ועדת החינוך והתרבות אני רואה בזה בעיה כי ההבחנה הבסיסית בין הכבלים והלוויין מצד אחד לבין רשות השידור והרשות השניה מצד שני היא הבחנה מאוד ברורה.

זבולון אורלב: רשות השידור והרשות השניה הם ערוצים שפתוחים לכלל הציבור.

זבולון אורלב: הנגישות והזמינות של כל אזרח לשידורים האלה היא כמעט בלתי מוגבלת.

זבולון אורלב: מאידך גיסא, שידורי הכבלים ושידורי הלוויין הם לא שידורים ארציים אלא הם שידורי נישה לנושאים מסוימים.

זבולון אורלב: במסגרת הדיון על הצעות החוק שלפנינו חשבתי גם לחדד מאוד את ההגדרות.

זבולון אורלב: מה שקרה עכשיו עם המונדיאל בהחלט מחדד את השאלה.

זבולון אורלב: מחר עוד ערוץ של הכבלים יחליט שהוא תופס פיקוד ארצי על נושא כלשהו ושהוא ממלא תפקיד ארצי.

זבולון אורלב: אי אפשר שכך זה יפעל.

זבולון אורלב: אני חושב שלחליפת המכתבים הזאת יש משמעות רחבה מאוד לגבי השידור.

זבולון אורלב: זה לא יכול להסתיים רק בחליפת המכתבים ביניהם כאשר המחוקק עומד מן הצד.

זבולון אורלב: לא שווה לנו כל הדיון הזה אם בסופו של דבר תבוא ההתאחדות לכדורגל ותגיד: אני ממלאת את חובתי בזה שנתתי את זכויות השידור לערוץ 5, כי ערוץ 5 הוא ערוץ נישה ולא כל אדם רוצה להיות מחובר לכבלים או ללוויין.

זבולון אורלב: אז מה, הוא לא יוכל לראות שידורים בעלי חשיבות ציבורית?

זבולון אורלב: לכן, לפי דעתי, צריך לחדד מאוד את השאלה.

זבולון אורלב: את זה אני אומר בשולי הדיון.

חיים כץ: בחקיקה אנחנו יכולים לאנוס את רשות השידור לשדר בסכום מסוים.

חיים כץ: אפשר לעשות הכל.

זבולון אורלב: תמיד אפשר לעשות חקיקה, בכל עניין, אבל אנחנו רוצים לעשות רק דברים ראויים.

זבולון אורלב: אנחנו רוצים להגיע לתוצאה שחבר הכנסת אבשלום וילן דיבר עליה לפני 3 שנים.

זבולון אורלב: בסופו של דבר אנחנו רוצים שאזרחי מדינת ישראל יוכלו לראות - לא בערוץ 5, לפי טעמי - בערוצי רשות השידור או בערוץ השני או בערוץ 10, תמורת האגרה או תמורת הפרסומות, בערוצים שפתוחים לכלל הציבור אירועי ספורט מרכזיים כפי שנגדיר אותם.

זבולון אורלב: אני חושב שלא תהיה מחלוקת מה הם אירועי ספורט מרכזיים.

זבולון אורלב: היינו רוצים שזה יהיה תוך הבנה, תוך אמנה ותוך החלטה פנימית של המוסדות ולא בחקיקה.

גברי לוי: יש החלטה.

זבולון אורלב: אינני יודע.

זבולון אורלב: את כל זה אני מציע לברר כעת ולראות איך נצליח להגיע לאותה תוצאה.

זבולון אורלב: מציעי החוק עצמם אומרים שהם לא צריכים את החוקים האלה לצורך קידום הסטטיסטיקה האישית שלהם אלא הם צריכים את העניין עצמו.

יורם מוקדי: אני מנהל מינהלת הסדרת השידורים, שהוא הגוף הביצועי של המועצה לשידורי כבלים ולוויין.

יורם מוקדי: אנחנו פרסמנו שימוע לציבור והשתתפו בו הרבה מאוד גורמים, חלק מהם נוכחים פה בחדר.

יורם מוקדי: רצינו לקבל החלטה שהיא דומה להחלטה שנתקבלה במרבית מדינות אירופה.

יורם מוקדי: שם הדילמה היתה כמו בישראל, עבור איזה שידור הציבור צריך לשלם ואיזה שידורים יגיעו לרוב האוכלוסיה (או לכל האוכלוסיה, תלוי במדינה).

זבולון אורלב: כשאתה אומר "לשדר עבורו": זה להיות מנוי על הכבלים?

זבולון אורלב: או גם אחרי שאתה מנוי על הכבלים לשדר ב-pay per view?

יורם מוקדי: במרבית מדינות אירופה היה מאוד חשוב שהשידור של אותם אירועים יגיע לשיעור כזה מהאוכלוסיה כך שאפשר יהיה להגיד שהוא מגיע לעיקר האוכלוסיה.

יורם מוקדי: למשל באוסטרליה נקבע שיעור של 50%.

זבולון אורלב: אתה בכוונה לא עונה לי?

יורם מוקדי: זה התשובה.

יורם מוקדי: זה לא אבסולוטי.

יורם מוקדי: במרבית מדינות אירופה השידור בחבילה הבסיסית למנויי הכבלים עונה על ההגדרה של "שידור לכלל הציבור" או "למרבית האוכלוסיה".

דורון אבני: דווקא באנגליה זה לא כך.

יורם מוקדי: נכון, באנגליה זה לא כך, אבל בשאר אירופה זה כן כך.

אבשלום וילן: מר יורם מוקדי, אתה מרגיז אותי.

אבשלום וילן: למה כל-כך קפצתי?

אבשלום וילן: כי אתם מלכתחילה משווים את זה לאירופה ולאוסטרליה.

אבשלום וילן: אתה צריכים להגדיר את זה על-פי המצב המיוחד של ישראל, במדינה הקטנה שלך שבה אתה מוכרח פריפריה, ויש גם עוד צבא שפרוש לאורך הגבולות.

אבשלום וילן: האם אתה יכול להגיד שאנחנו כמו אירופה?

אבשלום וילן: היו פה ויכוחים נוראיים על העניין הזה.

אבשלום וילן: אמר לי פעם מר אלכס גלעדי, עוד לפני שיצאנו מלבנון: "תשתחרר מזה.

אבשלום וילן: הכל ביזנס.

אבשלום וילן: חיילים בלבנון לא יראו כדורגל כי זה ביזנס".

אבשלום וילן: הוא היה ישר ללכת עד הסוף.

אבשלום וילן: על כך עניתי: כל זמן שאני מחוקק, זה לא יקרה.

אבשלום וילן: על גופתי.

אבשלום וילן: עכשיו אתה אומר שבאירופה מספיק של-50%-80% מהציבור תהיה נגישות לשידור.

אבשלום וילן: מה אתה עושה עם ה-20% שנמצאים בפריפריה?

יורם מוקדי: מרבית מדינות אירופה לא מחוברות לכבלים וללוויין כמו מדינת ישראל.

יורם מוקדי: אנחנו מחוברים בשיעורים גבוהים בהרבה.

יורם מוקדי: למעט שוויץ והולנד שמגיעות לשיעורים שלנו, מדינת ישראל יחסית לאירופאים מגיעה כמעט לכל בית שרוצה לראות טלוויזיה בכבלים ובלוויין.

יורם מוקדי: זה המצב העובדתי.

יורם מוקדי: לכן מצבנו הרבה יותר טוב מאירופה.

יורם מוקדי: הגרמנים מרשים לעצמם 66% ואילו אנחנו מחמירים וקובעים 85%.

יורם מוקדי: אני חושב שבהשוואה לאירופה אנחנו הולכים על הצד המחמיר ועדיין מצבנו יותר טוב.

יורם מוקדי: בעיה נוספת שיש במדינת ישראל היא שערוץ 10 הוא לא ערוץ שפתוח לכלל הציבור.

יורם מוקדי: מי שרואה היום ערוץ 10 צריך לשים צלחת לוויינית עם מקלט במחיר שעולה לו ממיר.

יורם מוקדי: אני לא מכיר אדם אחד שבפועל הציב על גג ביתו צלחת כדי לקלוט את ערוץ 10.

יורם מוקדי: ערוץ 10 נקלט היום רק בבתים שמחוברים לכבלים או ללוויין.

יורם מוקדי: לכן כשאומרים שזכייני ערוץ 2 הם קטגוריה אחת ושידורי הכבלים הם קטגוריה אחרת, יש בעיה עם ערוץ 10 שתקוע באמצע.

יורם מוקדי: אנחנו רוצים שכל שידורי הספורט ישודרו בערוץ 1 ובערוץ 2, כי זה מגיע בכל זאת לעוד 5% מהאוכלוסיה.

יורם מוקדי: אנחנו רוצים את זה, אבל אנחנו נתקלים בבעיה שחזר על עצמה גם השנה.

יורם מוקדי: יש אירועים שלא רוצים לשדר אותם ברשות השידור ושזכייני הערוץ השני לא רוצים לשדר אותם.

יורם מוקדי: זה קרה עם גמר גביע המדינה בכדורגל השנה.

יורם מוקדי: לא רצו לשדר את זה בערוץ 2, רשות השידור לא לקחה את זה, וערוץ הספורט בא והציל את היום.

יורם מוקדי: זה קרה גם עם משחק נבחרת ישראל נגד ליכטנשטיין.

יורם מוקדי: מר אביב גלעדי רצה לשדר את זה בתשלום והמועצה לא נתנה לו, ובסוף מי ששידר את זה היה ערוץ 5.

יורם מוקדי: אף אחד לא רצה לקנות את זה או לשדר את זה.

יורם מוקדי: גם אחד ממשחקי חצי גמר גביע המדינה שודר בערוץ 5 כי אף אחד לא רצה את זה.

יורם מוקדי: כלומר, אנחנו לא במצב שרשות השידור מאוד רוצה ומישהו אחר רוצה לשלם יותר כסף ולקחת את זה.

יורם מוקדי: אנחנו היום נמצאים במצב שערוץ 5 מגיע גם לפריפריה.

חיים כץ: אתה מבין מה שהוא אמר?

חיים כץ: כמה הם משלמים על שידור המשחקים האלה?

חיים כץ: אונסים אותם לקבל את זה, כי הם גובים אגרה.

חיים כץ: אני משלם אגרה למרות שאני לא צופה במשחקים הללו.

חיים כץ: אני יכול לאנוס אותם בחקיקה לקחת את זה, ותמורת תשלום מוגדר.

יורם מוקדי: אם המחוקק יחליט לקבוע הסדר, זה כמובן יפתור את הבעיה, אלא שנוצרת בעיה אחרת, שכל התעשייה הזאת, לא רק הכדורגל, חיה מהכסף של שידורי הטלוויזיה.

יורם מוקדי: אנחנו סבורים שבעתיד, וכך זה בכל העולם, זה יהפוך לחלק יותר מהותי מתקציב הקבוצות והנבחרות.

יורם מוקדי: מה קורה בכדורסל למשל אם לא משדרים אותו כלל בטלוויזיה?

יורם מוקדי: רשות השידור לא רוצה לשדר כדורסל, וערוץ 2 לא רוצה לשדר כדורסל.

יורם מוקדי: מי שרוצה לשדר כדורסל הוא ערוץ 5.

יורם מוקדי: אם אתם כמחוקקים תגידו שזה לא ישודר בערוץ 5, המשמעות היא שזה לא ישודר כלל.

חיים כץ: אנחנו מדברים בהצעה שלנו על משחקים לאומיים.

חיים כץ: אתה בכדורסל מדבר על קבוצות.

יורם מוקדי: גם על משחקי נבחרת הכדורסל.

חיים כץ: כמה אירועים יש לך של הנבחרת?

אבשלום וילן: יש את אליפות אירופה.

אבשלום וילן: כל שנה יש משחקים.

גברי לוי: יש בדיוק כמו בכדורגל.

גברי לוי: אתה פשוט לא שומע על זה.

יורם מוקדי: משחקי הנבחרת הצעירה שודרו רק בערוץ 5 כי אף אחד אחר לא רצה לשדר.

יורם מוקדי: רשות השידור לא לקחה את זה, וערוץ 2 בוודאי שלא.

חיים כץ: אנחנו יכולים לתקן את החקיקה ולקבוע בהגדרה שערוץ 1 וערוץ 2 חייבים לשדר את המשחקים תמורת סכום מוגדר, שיתואם עם ההתאחדות, ויהיה שידור לכולם.

חיים כץ: אנחנו משלמים אגרה אך איננו מקבלים תמורה עבור האגרה.

יהודה שקמה: למה ההתעלמות המוחלטת שלך ממשחקי נבחרת הכדורסל?

יהודה שקמה: הכדורסל הוא הספורט הפופולרי ביותר בארץ.

חיים כץ: אז למה לא מצליחים למלא את "יד אליהו" במשחקים של הנבחרת?

יהודה שקמה: מי אמר לך את זה?

יהודה שקמה: יש לך טעות חמורה, עם כל הכבוד.

גברי לוי: נבקש ממך להזמין אותו לסיור באיגוד הכדורסל.

דורון אבני: הרשות השניה מברכת על היוזמה לתת עדיפות לערוצי broadcast בכל מה שקשור לשידורים של אירועי ספורט בעלי חשיבות לאומית, זה ברמה הכי בסיסית.

דורון אבני: ברמה היותר נקודתית, שתי הצעות חוק מונחות על שולחנה של הוועדה, כאשר יש ביניהן שוני מהותי.

דורון אבני: אחת מהן מחייבת לשדר ונותנת בלעדיות לערוץ הראשון, ואילו השניה נותנת מעמד שווה לרשות השידור ולזכייני הערוץ השני.

דורון אבני: אנחנו חושבים שהגישה השניה היא הגישה הנכונה.

דורון אבני: זאת גם גישה שתאפשר תחרות בשוק בין זכייני ערוץ 2, ערוץ 10 ורשות השידור, מה שיכול לפתור חלק מהבעיה של משק חופשי ואיך להסדיר את מחיר המוצר שאנחנו מדברים עליו.

דורון אבני: לגבי מה שמר יורם מוקדי ציין, באשר לערוץ 10: גם אנחנו נטלנו חלק באותו שימוע שפרסמה המועצה לשידורי כבלים ולוויין.

דורון אבני: הבאנו בפני המועצה את עמדתנו, לפיה ערוץ כלל ארצי אינו ערוץ שזמין רק למנויי הכבלים.

דורון אבני: אנחנו חושבים שערוץ 10 ניתן לקליטה בכל בית.

דורון אבני: אמנם זה מחייב השקעה ראשונית לא גבוהה, בסדר גודל של פחות מ-1,000 ש"ח לצורך התקנת אנטנה וממיר, אך מרגע שהתקנת והשקעת את ההשקעה הראשונית אין לך שום מחויבות לאף אחד.

דורון אבני: אתה לא צריך לשלם לאורך שנים בנוסף על מחיר הממיר הראשוני גם דמי מנוי חודשיים כמו בכבלים.

דורון אבני: זה הבדל מאוד משמעותי לאוכלוסיות גדולות מאוד, במיוחד אוכלוסיות פריפריאליות.

דורון אבני: לכן אנחנו חושבים שנשמרת ההבחנה בתפיסה העקרונית בין ערוץ broadcast לבין ערוץ נישה, בהתאם להיבטים שהיושב-ראש נגע בהם.

דורון אבני: אני יכול להרחיב אבל הבנתי שאנחנו מתבקשים לא להתמקד בסוגייה הזאת.

דורון אבני: האמת הפשוטה היא שערוץ 10 ניתן לקליטה בכל רחבי הארץ, חופשי מהאוויר, ברגע שבוצעה אותה השקעה ראשונית, שהיא כאמור אינה גבוהה.

יורם מוקדי: אבל אף אחד לא עושה את זה.

דורון אבני: האם המועצה לשידורי כבלים ולוויין עשתה בדיקה ברחבי הארץ?

יורם מוקדי: נחכה שהרשות השניה לטלוויזיה ורדיו תעשה בדיקה.

דורון אבני: כרגע אי אפשר לבוא ולהגיד שאף אחד לא עושה את זה, כי יש אוכלוסיות שכן עושות את זה.

דורון אבני: יש אוכלוסיות שאנחנו יודעים שבאופן מסורתי עושות שימוש בצלחות לווייניות, כמו האוכלוסיה הערבית למשל.

דורון אבני: יש כמה עשרות אלפי צלחות.

דורון אבני: השאלה היא לאיזה לוויין הן מכוונות.

דורון אבני: צריך לבדוק את זה.

דורון אבני: ברמה הבסיסית ביותר צריך בהחלט לשמר את אותה הבחנה, שיש לה כל מיני יסודות גם בתפיסה השידורית הכוללת אליה התייחס היושב-ראש וגם בנסיבות הקונקרטיות של מדינת ישראל, אבל גם מבחינת חוק הרשות השניה.

דורון אבני: החוק קובע בפירוש שאי אפשר להעלות את ערוץ 10 לשידור לפני שהוא זמין לקליטה בכל רחבי הארץ, ואת זה וידאנו.

דורון אבני: היום באמצעות צלחת וממיר ניתן לקלוט את ערוץ 10 בכל רחבי הארץ.

דורון אבני: באשר לחיוב של ערוצים להעלות משחקים מסוימים לשידור: אני לא בטוח שהשיטה צריכה להיות לאכוף, או יש שיאמרו לאנוס ערוץ לשדר משחק מסוים.

דורון אבני: יכול להיות שצריכה להיות דיפרנציאציה מסוימת בין הערוץ הציבורי פרופר, קרי: רשות השידור, לבין זכיינים מסחריים ציבוריים.

דורון אבני: אני בהחלט חושב שצריך לתת להם קדימות כלשהי.

דורון אבני: דיון נפרד צריך לערוך לגבי ההגדרה של אותם אירועים מרכזיים ולגבי השאלה באיזה מידה צריך לתחום את שיקול הדעת של השר.

דורון אבני: בעניין הזה רק אציין שבוודאי שצריך להתייעץ עם המועצות הרלוונטיות, מה שלא מופיע כרגע בהצעת החוק.

דורון אבני: אני מניח שאם באמת יתמקדו באירועים המרכזיים אז יהיה אינטרס לזכייני ערוץ 2, שהם היום ערוץ ה-broadcast המרכזי במדינה, לרכוש את השידורים האלה, כל עוד המחיר יהיה סביר והוגן.

דורון אבני: בזה הצעות החוק האלה באמת מטפלות.

גברי לוי: ומה אם הם לא ירצו?

דורון אבני: אם הם לא ירצו, אז צריך לפתוח את הדרך בפני בעל הזכויות למכור לכולם, או לחילופין, אם הוועדה תמצא לנכון, לחייב את הערוץ הראשון לשדר.

זבולון אורלב: גברת הראל, יש לי אליך בקשה נהלית.

זבולון אורלב: אנא הקפידו להודיע לנו מי מגיע לישיבה.

זבולון אורלב: לישיבה הזאת לא הודיעו לנו מי יגיע.

זבולון אורלב: אנחנו מקדמים אותך בברכה רבה, רק שהייתי מוטרד לפני שראיתי אותך, כשלא היה רשום מי יגיע ממשרד המדע, התרבות והספורט.

עדנה הראל: לגופו של עניין, כמשרד שממונה על ענייני הספורט, הנושא של מתן אפשרות למרב הציבור לראות את השידורים בעלי החשיבות הציבורית בתחום הספורט הטריד אותנו וגיבשנו לגביו עמדה, וגם קיימנו מספר דיונים בנוכחות נציגי גופי השידור השונים.

עדנה הראל: מאותה סיבה גם הבענו את דעתנו בפני המועצה לשידורי כבלים ולוויין.

עדנה הראל: עמדתנו היא שאי אפשר להתחמק מהשאלה מה הם שידורים בעלי חשיבות ציבורית.

עדנה הראל: ככל שאנחנו נרחיב את היריעה, סבירות ההסדרה הרלוונטית, או צמצום הגופים הרלוונטיים לשידור כמובן יהיה פחות סביר.

עדנה הראל: לכן באותו שימוע התייחסנו גם להגדרה של שידורים בעלי חשיבות ציבורית ראויה, מהותית או גדולה.

עדנה הראל: אני רוצה לציין שבעולם, בדוגמאות האירופאיות, שגם אנחנו בחנו אותן, אירועים בעלי חשיבות ציבורית רבה הם לא רק שידורי ספורט, וגם בארץ הם לא רק שידורי ספורט.

עדנה הראל: אם באנגליה נכלל בזה טקס הכתרת המלכה, אז בישראל אני מניחה שיש שידורים אחרים בעלי חשיבות ציבורית רבה.

עדנה הראל: אם נראה את השידורים בעלי חשיבות ציבורית רבה כשידורים של נבחרת ישראל בענפים השונים, או שידורים של משחקי גמר בליגות שהן בעלות עניין ציבורי רב, גמר וחצי גמר - העמדה שלנו לגופו של עניין היא שצריך להבטיח שהם יהיו נגישים למרבית הציבור.

עדנה הראל: נגישות למרבית הציבור דה-פקטו, ולא דה-יורה בלבד, היא נגישות שקיימת בפירוש גם בערוץ 5.

עדנה הראל: עלי לומר עובדתית, אני חושבת שהנגישות לשידורי ערוץ 5 איננה פחותה מזו של ערוץ 2, ערוץ 10 או אפילו רשות השידור.

עדנה הראל: רשות השידור אינה נקלטת בכל רחבי הארץ, ולפעמים גם לא במרכז הארץ.

עדנה הראל: ערוץ 2 לפעמים איננו נקלט באנטנה גם במרכז הארץ, כולל בבתים בעיר גבעתיים או בלב תל-אביב.

עופר חוגי: יש לך נתונים?

עדנה הראל: כן.

עדנה הראל: אפשר להביא את הנתונים לעניין הזה.

עדנה הראל: אני מניחה שמסביב לשולחן הזה כל אחד מכיר באופן אישי אנשים שהיו צריכים להתחבר לכבלים כדי לקלוט את שידורי ערוץ 2.

עופר חוגי: אני לא מכיר דבר כזה.

עדנה הראל: יתרה מזה, שידורי רשות השידור וערוץ 2 אינם בהכרח נקלטים במקומות שבהם נמצאים חיילים.

עדנה הראל: גם לגבי זה אפשר להביא ראיות.

עדנה הראל: צר לי שכך, אבל יש לנו אפילו פסיקה בעניין הזה.

עדנה הראל: חברי המשפטנים שנמצאים פה מכירים את פסק-הדין בעניין תושבי גבעת זאב.

עדנה הראל: מדובר על עתירה של 287 תושבי גבעת זאב נגד רשות השידור.

עדנה הראל: הם ביקשו לא לשלם אגרה מכיוון ששידורי רשות השידור אינם נקלטים בגבעת זאב.

עדנה הראל: אמר בית-המשפט העליון שהם ישלמו אגרה, כי הם משלמים אגרה עבור קיומו של השידור הציבורי ככזה.

עדנה הראל: הוא הוסיף שפריסת המשדרים תיעשה כמיטב יכולתה של רשות השידור, שחובתה של רשות ציבורית לפעול בסבירות, אבל אם במקומות מסוימים השידור לא נקלט - אז הוא לא נקלט.

עדנה הראל: זה לא פוטר את תושבי גבעת זאב מתשלום אגרה.

דורון אבני: לגבי הרשות השניה אין פסק-דין כזה.

זבולון אורלב: זה די מפתיע אותי.

זבולון אורלב: אגרה הרי נגבית עבור שירות.

קריאה: משלמים אגרה עבור הרדיו.

עדנה הראל: בעניין הרדיו, בפסק-הדין בבג"ץ סגל למעשה רואים את אותו רוח דברים.

עדנה הראל: אמר סגל שהוא לא מחזיק רדיו באוטו והוא לא רוצה לשלם.

עדנה הראל: פסק בית-המשפט שרדיו באוטו הוא שירות ציבורי, רשות השידור מבטיחה שיהיה רדיו כי בין השאר יש תועלות ציבוריות, מניעת תאונות דרכים וכדומה, ולכן עליו לשלם אגרה גם אם הוא לא מחזיק רדיו.

עדנה הראל: זה מס לצורך השגת מטרה מסוימת.

עדנה הראל: העמדה שגיבשה מועצת הכבלים, ואנחנו לא חלקנו עליה ואפילו תמכנו בגיבושה של עמדה מהסוג הזה, איננה אומרת שכל מה שכלול בחבילה הבסיסית של שידורי הכבלים בהכרח תמיד יהיה בגדר ערוץ שבו אפשר לשדר שידורים בעלי חשיבות ציבורית, אלא אם הערוץ הזה מגיע למינימום 85% מהאוכלוסיה, או אם הוא משודר בכל השידורים למנויים, שזה המצב בתקופת ההסדר בין הכבלים לבין הלוויין, כלומר הוא משודר גם בכבלים וגם בלוויין.

אבשלום וילן: אני לא מבין במה זה נוגע להצעת החוק.

עדנה הראל: זה היה על דעת השר.

אבשלום וילן: האם השר הבין את המשמעות לגבי הפריפריה?

אבשלום וילן: הרי במשך 8 שנים חברות הכבלים סירבו להתחבר לפריפריה, ואתם לא יכולתם לעשות דבר למרוץ שהתפוצצתם.

אבשלום וילן: עכשיו את אומרת שאת כרגולטור מקבלת את העובדה ש-80%-85% יוכלו לראות ו-15% לא.

זבולון אורלב: לשמחתנו היא לא הרגולטור.

עדנה הראל: ראשית, זה היה על דעת השר.

עדנה הראל: שנית, באותה תקופה כשניתנה העמדה הזאת, זה כבר אחרי שהכבלים חיברו בפריפריה אחוז הרבה יותר גדול של האוכלוסיה, וגם היה כבר לוויין, שבדיוק ניתן לו רישיון, בין השאר בגלל אותה התנהגות של הכבלים.

עדנה הראל: עוד משפט אחד, ברשותך, על המונח "ערוצי נישה".

עדנה הראל: בהחלט נכון שערוצי נישה הם ערוצים בחבילות הנוספות, כמו ערוץ 5, אבל אני חושבת שספק אם נכון להגדיר ערוצים בחבילה הבסיסית של הכבלים כערוצי נישה.

עדנה הראל: אני חושבת שבהרבה מובנים ערוץ המשפחה, ערוץ הילדים וכולי הם ערוצים שמכוונים למרבית הציבור.

עדנה הראל: הם פועלים במובן מסוים כחבילה, כ-broadcast, ובוודאי אם אנחנו מחייבים שהם יגיעו ל-85% מהאוכלוסיה לפחות, אזי הם כבר לא נישה.

עדנה הראל: לפיכך אנחנו תומכים בעמדה של מועצת הכבלים.

זבולון אורלב: תודה רבה.

זבולון אורלב: היתה לי סבלנות לשמוע אותך, אף על-פי שאני לא מסכים כמעט לאף מלה.

חיים כץ: זה גם לא נוגע להצעת החוק, עם כל הכבוד.

זבולון אורלב: לא הגבת לגופן של שתי הצעות החוק.

זבולון אורלב: מה עמדת משרד המדע, התרבות והספורט לגבי שתי הצעות החוק?

זבולון אורלב: האם המשרד תומך או מתנגד?

עדנה הראל: עמדת המשרד היא שאם מתייחסים לשידורים בעלי חשיבות ציבורית הכוונה היא לא רק לכדורגל.

עדנה הראל: להצעתו של חבר הכנסת וילן: כבר אמרנו בעבר שאם מתקינים אותה כחקיקה יש צורך לעשות בה הרבה מאוד תיקונים.

עדנה הראל: יתכן שראוי למצוא הסדרים שלא בחקיקה.

עדנה הראל: תמכנו בהסדר של מועצת הכבלים בשטח.

עדנה הראל: לגבי ההסדר המוצע בהצעת החוק של חבר הכנסת כץ: אנחנו מתנגדים כי אנחנו חושבים שלא ראוי לכפות על גוף שידור אחד את הרכישה.

עדנה הראל: קנייה כפויה היא קנייה שאיננה משרתת את המטרות, בוודאי לא כאשר יש מספר גופים שיכולים לשדר.

שירלי אבנר: אנחנו במשרד המשפטים תומכים בעמדתה של עו"ד עדנה הראל.

שירלי אבנר: אני רוצה להוסיף שבאף מדינה מכל המדינות שבדקתי לא היה חיוב ספציפי לשדר.

זבולון אורלב: היועצת המשפטית שלנו, עו"ד מירב ישראל, הכינה סקירה.

זבולון אורלב: היא ריכזה את האינפורמציה לגבי מדינות העולם, בעזרת משרד המשפטים.

זבולון אורלב: תיכף נציג את זה.

מוטי לוי: רשות השידור שואפת לשדר את כל המשחקים בעלי החשיבות הלאומית, והיא עושה מאמצים גדולים לרכוש את זכויות השידור של המשחקים החשובים.

מוטי לוי: בניגוד למה שאמר כאן עו"ד יורם מוקדי - גם של הכדורסל.

עופר חוגי: האם יש לכם כסף?

מוטי לוי: רשות השידור שידרה את משחקי הכדורסל בעלי החשיבות הלאומית במשך כל השנים, כולל בשנה האחרונה.

מוטי לוי: כלומר: משחקי הגביע, החל מרבע גמר לגברים ומשחקי הגמר לנשים, ומשחקי נבחרת ישראל.

מוטי לוי: רשות השידור נאלצה לקנות זכויות לשידורים האלה מיד שנייה.

מוטי לוי: איגוד הכדורסל מכר את כל הזכויות לערוץ 5.

מוטי לוי: ערוץ 5 קנה את זה במסגרת חבילה שלמה של זכויות לכל שידורי הליגה, ובתוכם כל שידורי הפלייאוף ושידורי הגביע.

זבולון אורלב: אז הוא מכר לכם ב"קוסט ".

מוטי לוי: אנחנו שילמנו על זה סכום יותר גבוה ממה ששילם ערוץ 5.

מוטי לוי: זה למעשה נוגע בנקודה העיקרית.

מוטי לוי: לרשות השידור יש תמיד את הצורך ואת השאיפה לשדר, והיא מתחרה בכל פעם שיש הצעה לזכויות שידור.

מוטי לוי: הבעיה היא שזכויות השידור, בעיקר בכדורגל, הגיעו למחירי עתק.

זבולון אורלב: מה זה מחירי עתק?

זבולון אורלב: אתה יכול להדגים?

מוטי לוי: למשל 300,000 דולר למשחק.

מוטי לוי: היו גם משחקים שדרשו עבורם 400,000 דולר.

חיים כץ: כמה כסף ביקשו עבור שידור גמר גביע המדינה בכדורגל?

זבולון אורלב: אמרת שהעלות היא 300,000-400,000 דולר.

זבולון אורלב: על אילו משחקים אתה מדבר?

מוטי לוי: למשל הוזכר כאן השידור של משחק נבחרת ישראל מול ליכטנשטיין, ששודר בסופו של דבר בערוץ 5.

מוטי לוי: הציעו לנו את זה ב-400,000 דולר כי מר אביב גלעדי היה בעל הזכויות.

גברי לוי: אתה מדבר על השידור מחוץ-לארץ.

גברי לוי: עוד יחשבו שאני ביקשתי 400,000 דולר למשחק.

גברי לוי: אל תבלבל את הנוכחים.

זבולון אורלב: אנחנו רוצים לקבל מושג על ההיקפים הכספיים.

זבולון אורלב: חבר הכנסת חיים כץ שאל אותך מה היה המחיר שנדרשתם לשלם כדי לשדר את גמר גביע המדינה בכדורגל.

מוטי לוי: אין לי כאן את הנתונים.

זבולון אורלב: זה לא קשור להתאחדות לכדורגל.

מוטי לוי: ההתאחדות לכדורגל נוהגת לבקש הצעות מחיר מגופים שבפוטנציה יכולים לרכוש את השידור, לא תמיד גופים שיש להם אפשרות לשדר בתפוצה רחבה.

גברי לוי: זה לא נכון.

עופר חוגי: אם אין תפוצה רחבה אז הם יקבלו פחות כסף.

גברי לוי: ב-3 השנים האחרונות, מאז ההסכם עם חבר הכנסת וילן, אנחנו פונים רק לרשות השידור ולערוץ 2.

גברי לוי: אנחנו לא פונים לערוץ 5 בקשר למשחקי הנבחרות וחצי גמר וגמר גביע.

אבשלום וילן: אומר לזכותם שכאשר הם לא הצליחו למכור, הם יִדעו אותי.

אבשלום וילן: אי אפשר להגיד שהם לא עמדו בהסכם.

אבשלום וילן: אגב, מחיר הזכויות לשידור המשחק של נבחרת ישראל מול ליכטנשטיין ירד ל-25,000 דולר, וגם במחירים האלה לא היה קונה.

מוטי לוי: השיטה של עריכת מין תחרות בין המשדרים על המחיר היא שגורמת לכך שאין לנו שום אפשרות להתמודד.

מוטי לוי: אין פרמטרים שמבוססים למשל על חוק חובת המכרזים, שמאפשר לגופים להציג הצעות בתוך תיבת מכרזים סגורה, לפתוח את ההצעות ולבחור את ההצעה הטובה ביותר.

מוטי לוי: מדוע?

מוטי לוי: אחרי שההתאחדות לכדורגל מקבלת את ההצעות מהגופים, אז מתחילה התמחרות.

מוטי לוי: אז מציעים לגוף אחד שיעלה את המחיר מאחר שקיבלו הצעה יותר גבוהה, ואז חוזרים לגוף השני.

מוטי לוי: באופן כזה המחיר עולה לרמות גבוהות, שלא תמיד רשות השידור יכולה לעמוד בהן.

מוטי לוי: אני רוצה להדגיש שרשות השידור מחייבת את שתי הצעות החוק.

מוטי לוי: שתי ההצעות טובות לרשות השידור, כי לרשות השידור יש עניין לשדר כל משחק שהוא בעל חשיבות ציבורית ולאומית.

מוטי לוי: אנחנו חושבים שצריכה להימצא דרך להגיע למחיר סביר למשחקי הכדורגל ולמשחקי הכדורסל החשובים, כדי שרשות השידור תוכל להתמודד ביחסי כוחות שווים.

עופר חוגי: האם ברשות השידור יש לך מגבלה בקניית משחקים?

עופר חוגי: האם יש לכם קריטריונים?

עופר חוגי: האם אתם יושבים וחושבים: עד מחיר כזה אנחנו מוכנים, ומעל זה לא? או שאתם מתאבדים שיעים?

מוטי לוי: רשות השידור מקצה תקציב שנתי לנושא של זכויות ספורט, וזה סכום מאוד גבוה בתוך תקציבי הרשות.

מוטי לוי: בשנת 2002 התקציב היה 30 מיליון שקל.

מוטי לוי: זה כלל חלק מהתשלומים למכבי תל-אביב מהעונה שעברה.

עופר חוגי: כמה נתנו לך החסויות?

גברי לוי: כמה שילמו על משחקי מכבי תל-אביב?

אבשלום וילן: זה 7 מיליון דולר מחולק על שתי שנות תקציב.

גברי לוי: ולי נתנו 300,000 דולר לכל משחקי הנבחרת.

זבולון אורלב: 50% מזכויות השידור של רשות השידור זה משחקי מכבי תל-אביב.

מוטי לוי: אחרי שנסגרים התקציבים ומתחילה התדיינות, זה מגיע לוועד המנהל ולוועדות השונות בוועד המנהל, שהן צריכות לאשר את ההתקשרות על-פי התנאים שההנהלה מנסה לגבש.

מוטי לוי: כלומר, רק אחרי שהוועד המנהל מאשר את זה, כפוף לתקציב, הרשות יכולה לבצע את ההתקשרויות.

יניר פלג: נקודה נוספת שחשוב להדגיש היא החיוב של רשות השידור לשדר משחק.

יניר פלג: זה דבר שהוא חסר תקדים.

יניר פלג: בשום תחום הרשות לא מחויבת לשדר.

זבולון אורלב: אבל מר מוטי לוי מברך על כך.

יניר פלג: לא.

יניר פלג: לרשות השידור חשוב לשדר אבל לפי ההצעה של חבר הכנסת כץ יש כאן תיקון לחוק רשות השידור שמחייב את הרשות לשדר את המשחקים האלה.

גברי לוי: לא רק כדורגל.

גברי לוי: גם כדוריד ופינג-פונג.

ישראל כץ: על-פי הצעת החוק שלי זה רק כדורגל.

יניר פלג: חשוב מאוד לשמור על עצמאות הרשות ועל שיקול הדעת שלה.

יניר פלג: עם כל הכבוד למשחקי הכדורגל שיש בהם עניין ציבורי גדול, יש אירועים נוספים ושיקולים נוספים.

יניר פלג: מה גם שיש ציבור גדול שיש לו פחות עניין.

זבולון אורלב: האם בחוק רשות השידור, שבו מוגדרת מטרת השידור הציבורי, מוזכר שידור אירועי ספורט מרכזיים?

יניר פלג: לא.

זבולון אורלב: כתוב שם: "שידורים למען המדינה, למען התרבות, למען הלשון וכדומה".

זבולון אורלב: השאלה היא האם תסכימו לשקול בחיוב תוספת למטרות רשות השידור כך שאחת מהן תהיה גם לשדר אירועי ספורט מרכזיים?

זבולון אורלב: זה מופיע בחוק רשות השידור בסעיף 3, "תפקידי הרשות": "הרשות תקיים את השידורים לשם מילוי תפקידים אלה: לשדר תכניות חינוך, בידור, אינפורמציה בשטח המדינות, לשקף את חיי המדינה ומאבקה, לטפח אזרחות, את הקשר עם המורשת היהודית, לקדם את מטרות החינוך הממלכתי, לשקף את חיי היהודים בתפוצות, להנחיל השכלה, לקיים שידורים בשפה הערבית, לקיים שידורים ליהודי התפוצות".

זבולון אורלב: שאלתי היא האם תסכימו פה להוסיף פסקה הכוללת גם שידור אירועי ספורט מרכזיים.

יניר פלג: אני לא יכול לתת תשובה כרגע.

יניר פלג: אלה דברים שצריך לבדוק אותם.

יניר פלג: אני חושב שכרגע הנוסח מספיק מפני שמופיע שם נושא התרבות.

זבולון אורלב: אתה לא צודק.

זבולון אורלב: עובדה שבמינוח הישראלי למשרד שעוסק בספורט קוראים משרד המדע, התרבות והספורט.

זבולון אורלב: אתה רואה שלא הסתפקו במלה "תרבות".

זבולון אורלב: אמנם בוועדת החינוך והתרבות השמיטו את המלה ספורט, אף שהוועדה עוסקת גם בספורט, אבל יש מינהל תרבות ויש מינהל ספורט.

זבולון אורלב: כלומר, לא בהכרח "תרבות" כוללת גם ספורט.

גברי לוי: דבר ראשון, אני חושב שאנחנו מתערבים בתחרות חופשית, בקניית משהו שהכדורגל מייצר וצריך לכלכל את הכדורגל.

גברי לוי: בעצם אנחנו עומדים פה ומתערבים בין ערוץ 1 - ופתאום כולם רוצים שרק הערוץ הראשון ישדר - לבין ערוץ 2, שמותר לו להיות שווה לערוץ 1 מפני שגם הוא משדר לכולם.

גברי לוי: אני חושב שבאופן עקרוני אנחנו לא צריכים להתערב.

גברי לוי: הנהלת ההתאחדות לכדורגל קיבלה החלטה ששידורי נבחרת ישראל, וכן חצי גמר וגמר הגביע ישודרו בערוצים פתוחים לכל הציבור.

גברי לוי: אם יחליטו שערוץ 5 הוא לא פתוח לכל הציבור, אנחנו נעמוד בעניין הזה.

גברי לוי: ואם יחליטו שכן, גם נעמוד בכך.

גברי לוי: אם אותם ערוצים, כפי שהיה בעבר, לא ירצו לשדר את חצי גמר הגביע או את גמר הגביע מסיבות שלהם, או לא יוכלו, אז אנחנו נצטרך לשדר בערוץ שיכול בכל זאת לאפשר ל-85% לראות את המשחק, משום שהאלטרנטיבה היא שלא יראו בכלל.

גברי לוי: ההתאחדות לכדורגל בישראל מימנה פעמיים - פעם אחת יחד עם השר מתן וילנאי - שידור משחק מחוץ-לארץ לאדם פרטי שהרוויח מזה כסף כדי שהחברים בעם ישראל יוכלו לראות את השידור.

גברי לוי: זה אירע פעמיים, פעם אחת מבוסניה ופעם מאוסטריה.

גברי לוי: הייתי מציע לכם הצעה נהדרת.

גברי לוי: אני מציע שמועצת ההימורים, שהיא גוף ממשלתי, תקנה את זכויות השידור של משחקי נבחרת ישראל מאל"ף עד ת"ו לכל השנה.

גברי לוי: מועצת ההימורים תרכוש את הזכויות בכסף, תקבל את השידורים ותמכור אותם.

גברי לוי: כך זה לא יעלה לה ותעזבו אותנו מזה.

גברי לוי: אנחנו ניתן את הזכויות במחיר סביר ונורמלי, שיהיה מקובל וראוי, אבל לא נמשיך להתעסק בזה בכלל.

גברי לוי: ושלא יבואו אלינו בטענות שאנחנו הולכים לעשות משא ומתן, כפי שהוא אמר.

גברי לוי: אספר לכם מה הבעיה של ערוץ 1, כמי שמכיר את זה כבר הרבה שנים.

גברי לוי: כשערוץ 2 עושה משא ומתן, יש מי שמחליט.

גברי לוי: הוא יכול להחליט בשנייה לתת עוד 50,000 דולר ולגמור את העניין.

גברי לוי: כשזה מגיע לערוץ 1 ומדברים עם מר מוטי לוי, אין לו זכות להחליט.

גברי לוי: הוא אומר: רגע, רגע, אני צריך לדבר עם מר יאיר שטרן, ומר יאיר שטרן צריך לדבר עם מר נחמן שי.

גברי לוי: בינתיים עובר הזמן והם לא מקבלים את זה, והיו דברים מעולם.

גברי לוי: לפחות פעם אחת פניתי אישית בשנייה האחרונה לרשות השידור ואמרתי: רבותי, תנו לי את הסכום הזה ותקבלו את השידור.

גברי לוי: עד היום, וכבר חלפו מאז 3 שנים, לא קיבלתי תשובה.

גברי לוי: כך הם נוהגים, ולא באשמתם.

גברי לוי: כנראה שהחוקים מכריחים אותם, ואולי הם לא יכולים לתת.

גברי לוי: אני לא מאשים את מר יוסי משולם או את מישהו אחר.

גברי לוי: כנראה שאצלם אין איזה גוף או מנכ"ל שיש לו זכות להחליט על 100,000 דולר לכאן או לשם.

אבשלום וילן: המנכ"ל הקודם דווקא החליט על הוצאת 7 מיליון דולר בלי להניד עפעף, בלי שהמפקחים עליו ידעו.

גברי לוי: דבר שני, אני מבקש לציין שאנחנו לא רבים זה עם זה.

גברי לוי: כולנו בעצם רוצים אותו דבר: אנחנו רוצים שכל עם ישראל יוכל לצפות במשחקים.

גברי לוי: אני רוצה שהחיילים בלבנון או בכל מקום יראו את משחקי הכדורגל, תאמינו לי, בדיוק כמוך ובדיוק כמו אחרים.

גברי לוי: אבל אני יודע שלעניין הזה יש מחיר מסוים, ולא גבוה יחסית.

גברי לוי: תבינו, זה מחיר הוגן ששילמו אותו במשך כל השנים, ואנחנו מזה מממנים את הנבחרת.

גברי לוי: אין לנו מקורות מימון אחרים.

גברי לוי: ההתאחדות לכדורגל היא התאחדות מאוזנת, עם כספים שנכנסים ויוצאים.

גברי לוי: כאשר מדברים על כל הכסף הגדול שמסתובב בכדורגל, זה לא אצלנו.

גברי לוי: זה אצל הקבוצות.

גברי לוי: הכל עובר לקבוצות ולכלכלה של הקבוצות.

גברי לוי: אנא חישבו לתת ל"קשת" ול"רשת" - אני לא יודע איך זה הולך בדיוק בערוץ 1 - עוד דקת פרסום או עוד שתי דקות פרסום, תאפשרו להם לשדר עוד חסויות.

גברי לוי: אולי תאשרו גם לערוץ 5 לקחת כמה חסויות ואז יהיה להם יותר כסף ויהיה יותר קל.

גברי לוי: למה שלא תציעו הצעות חוק בכיוונים האלה, במקום לחוקק חוקים שמטרתם להוציא מאיתנו את מה שאנחנו הצלחנו לייצר?

גברי לוי: מצב הטלוויזיה עכשיו הוא בכי רע.

גברי לוי: אם תפגעו עכשיו בכדורגל תכרתו את הענף שאתם יושבים עליו.

גברי לוי: לא ישודרו משחקי כדורגל בטלוויזיה, אז מה?

גברי לוי: הרי כולכם יודעים שהכדורגל מביא לכם את הרייטינג הכי גבוה.

גברי לוי: לא רק שהכדורגל מושך את הצופים אלא הוא מגדיל את אחוזי הצפייה גם בתכניות שלפניו ובאלו שאחריו, הוא מביא לכם את הפרסום הכי גדול.

גברי לוי: בלי הכדורגל לא יהיה כלום, לא נצטרך אפילו לשבת פה ולא יהיו דיונים.

גברי לוי: הוועדה הזאת לא תצטרך יותר לדבר על טלוויזיה.

גברי לוי: אני בטוח שבמשך שנה לא בא לכאן אף ויכוח על שידורי טלוויזיה למעט על כדורגל.

גברי לוי: אז תנו לנו לחיות.

גברי לוי: אנחנו מוכנים ורוצים לשדר את הכדורגל לכל עם ישראל.

גברי לוי: אין לי התנגדות שחברי הכנסת כץ ווילן, אולי בשיתוף עם עורך-הדין של איגוד הכדורסל, עם עו"ד עדנה הראל ועם עו"ד משה אביבי יישבו וינסחו ביחד דבר כלשהו שיהיה מקובל על כולם, ושנוכל גם לבצע אותו.

גברי לוי: אבל להביא סתם חוקים מהסוג הזה ולקחת לנו מה שרכשנו במשך שנים?

גברי לוי: זה יביא נזק לכם, אתם שרוצים את החוק, ואני בטוח שאתם לא רוצים לגרום נזק.

שוקי קרמר: אני מבקש למסור מעט נתונים כספיים.

שוקי קרמר: זכויות השידור של איגוד הכדורסל נמכרו לערוץ 5 בסכום של 1.35 מיליון דולר עבור כל משחקי הכדורסל במלואם.

שוקי קרמר: רק כדי להמחיש, זה בערך 7% מההכנסות של הכדורגל משידורי הטלוויזיה.

שוקי קרמר: אני רוצה להציג לכם את הפרופורציה בין הכדורסל לבין הכדורגל.

שוקי קרמר: לגבי השאלה אם יש מכרזים: אני יודע שגם הכדורגל וגם הכדורסל יוצאים באופן קבוע במכרזים פומביים לציבור כדי שירכשו את הזכויות.

שוקי קרמר: המכרזים האלה מפורסמים ברבים.

זבולון אורלב: הוא אומר שלאחר מכן מתחילה התמחרות.

שוקי קרמר: רשות השידור (הערוץ הראשון) יכולה להשתתף במכרזים, ובאמת רשות השידור התקשרה עם איגוד הכדורסל לגבי זכויות שידור ברדיו ובדברים אחרים.

שוקי קרמר: אני לא מתייחס להצעת החוק של חבר הכנסת כץ שנוגעת לכדורגל.

שוקי קרמר: אני מתייחס להצעה של חבר הכנסת וילן.

שוקי קרמר: חבר הכנסת וילן ברוב הגינותו אמר שברור שצריך למצוא נוסחה כלשהי שתאפשר גם לאיגוד עני כמו איגוד הכדורסל להמשיך להתקיים.

שוקי קרמר: בהנחה שהצעת החוק הזאת תמשיך לרוץ, הנוסחה צריכה לאפשר לערוץ ארצי להציע הצעת מחיר, שתהיה לו זכות קדימה, זכות סירוב ראשון לכל הצעה, ואם לא - אפשרות למכור את זה לגורם אחר.

שוקי קרמר: זאת הדרך הנכונה.

שוקי קרמר: דרך אגב, זאת גם הדרך שהמועצה לכבלים ולוויין הגיעה אליה לאחר שעשתה שימוע.

שוקי קרמר: אני חושב שאם המנגנון שמופיע בדוח המועצה לשידורי כבלים ולוויין יאומץ, אפשר יהיה למצוא איזון להצעת החוק של חבר הכנסת וילן.

שוקי קרמר: עד עכשיו הבעתי את עמדת איגוד הכדורסל ואמרתי מה אני רוצה שיתוקן בהצעת החוק של חבר הכנסת וילן.

שוקי קרמר: כמשפטן ברמה האישית אני בפירוש מזדהה עם חבריי המשפטנים.

שוקי קרמר: אני חש שיש פה התערבות-יתר של המחוקק בדברים שניתן להסדירם, כפי שאמר מר גברי לוי, בהסדר פשוט.

חיים כץ: לא ביקשנו ממך להעיר על כך.

חיים כץ: אתה לא צריך לבקר את העבודה שלנו.

חיים כץ: אמרת את מה שאמרת על הכדורסל, נגמר הסיפור.

זבולון אורלב: חבר הכנסת חיים כץ, יש פה חופש דיבור.

גברי לוי: הוא אומר שכמה שפחות חוקים - יותר טוב.

אבשלום וילן: באופן עקרוני אני באמת מעדיף שהמחוקק יישב בצד.

אבשלום וילן: אם יגיעו להסכמה שמשדרים כל משחק, אין בעיה בכלל, הלוואי.

אבשלום וילן: אבל זה לא קרה.

אבשלום וילן: ברגע שהמועצה לשידורי כבלים ולוויין הכריזה ש-80% זה מספיק, אז זה לא יקרה יותר וחלק גדול מהשידורים יעברו לערוץ 5 (אם ערוץ 5 יתקיים, אני לא בטוח שהוא ימשיך להתקיים).

זבולון אורלב: הוא קיבל הודעה על קיצוץ של 60% מתקציבו.

אבשלום וילן: יש פה כמה כשלי שוק.

אבשלום וילן: כשל שוק ראשון נוגע למי שהלך לפתוח את השמים ומכר לנו לוקשים על כך שיש פה שוק פרסום ל-X ערוצים כלל ארציים באוויר.

אבשלום וילן: אני זוכר את דבריה של שרת התקשורת בזמנו ושל כל פקידי האוצר ואני זוכר את כל המספרים.

אבשלום וילן: מישהו בישל דייסה, וזה לא היה בטוהר כוונות.

אבשלום וילן: מכיוון שזה שוק עם כל-כך הרבה כסף, יש בו הרבה מאוד ערפדים שמחכים לנעוץ את השיניים.

אבשלום וילן: לצערי קיבלו החלטות שגויות כלכלית.

אבשלום וילן: אני צעקתי אז בוועדת הכספים שאין לזה שוק ושאלתי על מה הם מדברים.

אבשלום וילן: עכשיו יש בְּרוֹך: הכבלים בצרות, הלוויין בצרות, ערוץ 10 לא מתרומם.

אבשלום וילן: כל המערכת בעצם בקריסה.

אבשלום וילן: אני חושב שהכדורסל והכדורגל, שהם הענפים העיקריים, צריכים לחיות.

אבשלום וילן: אני לא מציע להתערב להם.

אבשלום וילן: אבל ברגע שאתם כגוף מקצועי - ופה הטרגדיה - אומרים שמספיק שזה ישודר בערוץ של-80% מהציבור יש נגישות אליו, זה משנה את התמונה.

אבשלום וילן: אני מודה שאני לא מבין את השר מתן וילנאי, אני לא מבין את ההיגיון שלו.

אבשלום וילן: הוא הראשון שהיה צריך להגיד שלא מספיק שהערוץ נגיש ל-80% מהאוכלוסיה.

אבשלום וילן: 34 שנים הוא ישב בצבא והוא יודע מה זה, והוא יודע מה זה פריפריה.

אבשלום וילן: אז מה אומרים פה, עם כל הכבוד?

אבשלום וילן: שאנחנו כמו גרמניה?

אבשלום וילן: הלוואי.

אבשלום וילן: אם תהיה לנו נבחרת כמו שלהם, נגיע לגמר המונדיאל.

אבשלום וילן: האם אנחנו כמו גרמניה או כמו שוויץ?

אבשלום וילן: איך אפשר לעשות השוואה כזאת בכלל?

אבשלום וילן: הכבלים עשו בית-ספר והראו למחוקק שהם יכולים לצפצף.

אבשלום וילן: עם בג"ץ, ובלי בג"ץ, הם צפצפו במשך 8 שנים ולא חיברו את הפריפריה.

אבשלום וילן: הם הגיעו ל-92.5% מהמקומות כי לא היה כדאי להם.

אבשלום וילן: רק כאשר התחילה תחרות, חיברו את השאר.

אבשלום וילן: אז באמת, לבוא ולהגיד את זה כנציגי הציבור?

אבשלום וילן: אני חושב שאתם מעלתם בתפקידכם.

אבשלום וילן: אני מתנגד למינויים פוליטיים, ואני חושב שאסור להכניס פוליטיקאים למוסדות כמו שלכם, אבל אחרי החלטות כאלה אני מתחיל לחשוב שאולי צריך להכניס פוליטיקאים, כי הם מייצגים את הציבור.

אבשלום וילן: קראתי את ההחלטות שלכם ולא הבנתי מדוע נתתם את הלגיטימציה.

אבשלום וילן: לא בגלל ההסכם עם מר גברי לוי אלא בגלל ה-23 עמודים של הסיכום שלכם ביקשתי מיושב-ראש הועדה להעלות אחרי 3 שנים את הצעת החוק הזאת לדיון.

אבשלום וילן: אני מודה, אני לא מבין.

אבשלום וילן: אתם גוף שצריך לייצג את הציבור.

אבשלום וילן: לבוא ולהגיד שזה לגיטימי?

אבשלום וילן: מכאן אני עובר להצעה.

אבשלום וילן: המונדיאל הוא דוגמה אופיינית.

אבשלום וילן: העסק הזה עלה לפיפ"א לראש.

אבשלום וילן: ראיתם באיזה מחירי עתק מכרו את זכויות המונדיאל ובאיזה פיאסקו זה נגמר בסוף, לא רק פה אלא בכל העולם.

אבשלום וילן: הספורט הזה מגלגל סכומים מאוד גדולים, הוא מאוד אטרקטיבי, ולכן כל פעם מישהו אחר מנסה למשוך את השמיכה מעבר למגבלות הכלכליות שלה.

אבשלום וילן: אז פעם היה סיפור עם מר אביב גלעדי.

אבשלום וילן: האם שר בישראל צריך לשים כספי מדינה כדי לשדר משחק?

אבשלום וילן: זה היה בהחלט מינהל לא תקין.

אבשלום וילן: שתי הדוגמאות שמר גברי לוי הזכיר הן מאוד בעייתיות.

אבשלום וילן: גם אנחנו כמחוקקים לחצנו שאת המונדיאל יראו כולם.

אבשלום וילן: באה רשות השידור ועשתה משהו בלחץ זמנים.

גברי לוי: אבל הם יכלו לקנות את זה מפיפ"א.

מוטי לוי: לא יכולנו לקנות את זכויות השידור של כל שידורי המונדיאל בסכום של 15 מיליון דולר.

גברי לוי: המספרים שאתה אומר אינם נכונים, תדייק.

גברי לוי: קנו את זה ב-11 מיליון דולר לשני מונדיאלים.

אבשלום וילן: כבוד היושב-ראש, כיוון שמדובר פה על סכומי עתק, והיו משאים ומתנים, לא תמיד בתום לב, והיו מעורבים כל מיני גורמים אינטרסנטיים, בסופו של דבר זה נגמר מאוד לא טוב.

אבשלום וילן: מילא אם היו קונים את שידורי ליגת הכדורסל או ליגת הכדורגל, כמו מה שעשה ערוץ 5, אז הייתי אומר: יפה מאוד, תומכים בספורט הישראלי.

אבשלום וילן: אני לא רוצה לנתח, אבל המונדיאל היה דוגמה איך בדיוק לא צריך לעבוד, מהתחלה ועד הסוף.

אבשלום וילן: השאלה היא האם בסופו של דבר אני כמחוקק יכול להתערב בשיקול המסחרי.

אבשלום וילן: אני טוען שלא.

אבשלום וילן: אני מסכים שהצעת החוק מנוסחת לא טוב.

אבשלום וילן: אגיד לכם את האמת, אני מעדיף להגיע לנוסח שיהיה מה שנקרא "כדור בקנה".

אבשלום וילן: אני לא רוצה לרוץ עם הצעת החוק עד הסוף.

אבשלום וילן: הוא יהיה כדור בקנה, כדי שאם עוד פעם יהיו דוגמאות לניצול מעין זה אז אני אעלה את הצעת החוק.

אבשלום וילן: אני מעדיף שהשוק יקבע, אבל כנראה שהשוק הזה לא מתנהג כל-כך בהגינות.

אבשלום וילן: אם הוא לא יתנהג בהגינות, או שהוא ימעל באמון שנתנו בו, אז נחזור לדון בהצעת החוק.

עופר חוגי: זה אקדח בלי תחמושת.

עופר חוגי: אם אין חוק, אין כלום.

עופר חוגי: מי אמר שאתה תיבחר שוב?

אבשלום וילן: זה בפירוש אקדח עם תחמושת.

חיים כץ: אני מציע לקדם את הצעות החוק.

חיים כץ: נעביר אותן קריאה ראשונה, נכין אותן לקריאה שניה ושלישית ונמתין.

אבשלום וילן: להכין לקריאה שניה ושלישית ולראות.

אבשלום וילן: אם ההסדר מקובל על כל הגופים, אין צורך בהתערבות המחוקק.

חיים כץ: זה אומר עכשיו לאשר בוועדה את הצעות החוק לקריאה ראשונה.

גברי לוי: את מה תאשר?

עופר חוגי: למה אי אפשר לעשות את זה בתקנות?

אבשלום וילן: צריך להגיע פה למנגנון משפטי של דרגות בקודש.

אבשלום וילן: ככלל, המדיניות צריכה להיות מכירה לערוצים הציבוריים.

אבשלום וילן: מתי זה עובר מהערוצים הציבוריים להחלטת גורם ציבורי כשערוצים הציבוריים לא רוצים לקנות?

אבשלום וילן: אסור להגיע למצב שערוצים 1 ו-2 לא יקנו ואז הגורם הציבורי יתערב ויוריד את המחיר למינימום, את זה אני רוצה למנוע.

אבשלום וילן: אני מחפש ניסוח האומר שבדרגה הראשונה זה אכן יהיה מכירה לערוצים ציבוריים, והם יתחרו ביניהם.

אבשלום וילן: רק באותם מקרים בהם התחרות לא מתקיימת ונוצר כשל שוק, אז שר המדע, התרבות והספורט, בהתייעצות עם שר התקשורת, יוכל להתערב ולאפשר העברה לערוץ שנגיש ל-80% מהציבור או לערוץ אחר.

אבשלום וילן: צריך לעשות את זה מאוד בזהירות.

אבשלום וילן: אני מודע לכך שהתערבות של שר כלשהו בשיקול מסחרי הוא מאוד בעייתי, אבל אני לא רואה גוף אחר.

דורון אבני: למה שלא יתייעצו גם במועצות?

אבשלום וילן: שמעת מה אמר מר גברי לוי.

אבשלום וילן: אני ראיתי כבר שמגיעים יומיים לפני משחק, זה נתקע על 25,000 דולר ואף אחד לא רוצה לקנות.

אבשלום וילן: במשחק של נבחרת ישראל מול אוסטריה, כאשר מחיר השוק הוא 300,000-400,000 דולר, שם אין בעיה, שם מתחרים.

אבשלום וילן: אבל במשחק שהוא לא בדיוק בראש סולם העדיפויות, אם תתחיל לכנס את המועצות ולערוך ישיבות אז לא יהיה כלום.

אבשלום וילן: כנראה שאת חלק מהמשחקים, אלה שלא יעוררו עניין רב, יהיה צורך לשדר בערוץ 5, אני מסכים.

אבשלום וילן: לפעמים אין הצדקה עניינית לעבור לשידור בערוצים 1 או 2.

אבשלום וילן: אבל מישהו צריך להחליט על כך, כדי שבכל אופן אפשר יהיה לראות את המשחקים.

גברי לוי: במשחק חצי גמר הגביע לא היתה בעיה של כסף אלא הם לא רצו לשדר.

אבשלום וילן: ההצעה שלי מורכבת משני אלמנטים: 1) עדיפות לערוצים הציבוריים; 2) גוף שיתערב, שר המדע, התרבות והספורט בהתייעצות עם שר התקשורת, שיוציאו תקנה, הוראה חד-משמעית: או שזה יעבור לערוץ 5, או במקרה שהערוצים הציבוריים מסרבים לשדר את משחק גמר הגביע בשל אינטרסים לא ענייניים לתת להם הוראה.

אבשלום וילן: ערוץ 2 הוא ערוץ מסחרי ושם אני לא יכול להכריח, אבל את ערוץ 1 אני כן יכול להכריח ובמקרים מסוימים להתערב, כמי שאחראי על האגרה.

זהר קדמון: רציתי להגיד כמה דברים אבל עכשיו אני מרגישה שאני מתפרצת לדלת פתוחה משום שאנחנו מסכימים לדברים שאמר חבר הכנסת אבשלום וילן, וגם להצעה המעודכנת.

זהר קדמון: רציתי להגיד שיש לי נתון מאוד מעניין.

זהר קדמון: אם אתם מעוניינים בחשיפה לכלל הציבור אני חושבת שנתוני הרייטינג של המשחקים שמשודרים בערוצים הארציים ובערוץ 5 הם רלוונטיים.

זהר קדמון: ערכתי בדיקה, ואני מקווה שלא עשיתי טעות כי אני לא מבינה בכדורגל.

זהר קדמון: משחקי הליגה הלאומית משודרים הן בערוץ 2 והן בערוץ 5.

זהר קדמון: באופן די עקבי הרייטינג בערוץ 2 הוא כפול מהרייטינג בערוץ 5.

זהר קדמון: זאת הראיה הטובה ביותר להבחנה בין ערוץ נישה לבין ערוץ broadcast.

גברי לוי: רואים שאת לא מבינה.

גברי לוי: המשחקים לא משודרים באותם ימים.

גברי לוי: זה משודר במוצאי שבת, וזה משודר ביום שני.

גברי לוי: זה הבדל ענק.

זבולון אורלב: את משווה פה בין שני דברים לא שווים.

מוטי לוי: משחקי המונדיאל בערוץ 1 לעומת ערוץ 5 שודרו ברייטינג של בערך פי 5.

גברי לוי: ערוץ 5 משודר רק למנויים.

גברי לוי: אי אפשר לעשות את ההשוואה הזאת.

אבשלום וילן: בערוץ 5 יש 300,000 מנויים.

אבשלום וילן: גם אם כולם מסתכלים, אתה לא עובר את המספר הזה.

זהר קדמון: לעניין ההצעה שעלתה כאן, שיחייבו את ערוץ 2 לשדר משחקים מסוימים בתשלום, נראה לי שברור לכולכם שלא ניתן לחייב את זכייני ערוץ 2.

זהר קדמון: נראה לי שזה אפילו לא חוקתי, זה נוגד את זכות הקניין שלהם.

זהר קדמון: לא ניתן לחייב אותם לשדר משחקים ולשלם בניגוד לרצונם.

זבולון אורלב: למה ניתן לחייב אותם להקים חברת חדשות?

זהר קדמון: החוק קובע מכסה מסויימת, והכללים קובעים מכסות מסוימות.

זהר קדמון: יש לנו מכסות על-פי כללים מסוימים שבהם אנחנו צריכים לעמוד.

זהר קדמון: אנחנו חברות פרטיות שניגשו למכרז.

זבולון אורלב: אני מדבר על המכרז החדש.

זהר קדמון: במכרז החדש אתם יכולים לשקול מה שאתם רוצים.

זהר קדמון: אני חושבת שאי אפשר לכפות על גוף כלכלי שאמור להרוויח ולהכניס אותו למין סעיף הוצאות בלתי ידוע, שהוא לא יכול להכניס אותו אל תוך התכנית העסקית שלו.

חיים כץ: שמעתי בקשב רב את כל מה שאמרו המלומדים.

חיים כץ: הצעת החוק, כפי שאני רואה אותה, מתייחסת לשידורי הכדורגל של נבחרת ישראל.

חיים כץ: אני לא נכנס פה למשחקי גמר הגביע, ולא מעניין אותי רייטינג או שום דבר אחר.

חיים כץ: יחד עם זה, אין לי שום רצון לפגוע בהתאחדות לכדורגל.

חיים כץ: אני מציע שאני אשב יחד עם חבר הכנסת אבשלום וילן ועם ההתאחדות לכדורגל ונראה איך אנחנו מוצאים פתרון כדי שההתאחדות לכדורגל לא תצא ניזוקה וכדי שהצופים יוכלו לראות את המשחקים.

חיים כץ: לפיכך אני מוכן לא להעלות היום את הצעת החוק שלי להצבעה בוועדה ולא לקדם את החקיקה.

חיים כץ: למרות כל מה שאמרו, רייטינג ושמייטינג - זה לא מעניין אותי בכלל.

חיים כץ: זה בכלל לא חשוב, וראינו את זה בהצעות חוק קודמות, שנאמר מה שנאמר והמחוקק הלך והעביר את הצעת החוק בוועדה ובמליאה ונגמר הסיפור.

גברי לוי: אבל אין להתעלם מהרייטינג.

עופר חוגי: יש פה שתי בעיות.

עופר חוגי: בעיה אחת היא של ההתאחדות לכדורגל, שעל-פי הצעת החוק עומדת להפסיד הרבה כסף.

עופר חוגי: אלה בדיוק המשחקים בהם היא צריכה לגרוף את ההכנסה.

עופר חוגי: דבר שני, יתכן שבמשחקים מסויימים לא יהיו קונים, כי אולי באותו רגע היה אירוע בטחוני ולערוץ הראשון יהיו תכניות משלו, ולערוץ 2 יהיו תכניות משלו, וזה ייצור בעיה.

עופר חוגי: לכן אני חושב שאנחנו לא יכולים להסדיר את הנושא הזה בחקיקה אלא רק בהסכמים.

עופר חוגי: ההסכמים צריכים להיות הסכמים שנתיים.

עופר חוגי: ההתאחדות לכדורגל, למשל, לא צריכה לחכות ליום המשחק.

עופר חוגי: היא צריכה למכור את השידורים לכל השנה.

עופר חוגי: יש שוק חופשי, יש את ערוץ 1, ערוץ 2, הכבלים, כל מי שנמצא בשוק.

עופר חוגי: המכירה לא צריכה להיות פר משחק.

חיים כץ: מה שאתה אומר הוא שאנחנו נשוב ונתכנס ונדון.

גברי לוי: אנחנו מוכרים לשנתיים, רק שתדע, אבל כשלא קונים אז מתחילים למכור אחד-אחד.

עופר חוגי: לכן הכיוון צריך להיות מכירה של עונה שלמה.

עופר חוגי: אם מוכרים למשל את זכויות השידור של משחקי נבחרת ישראל, אז תמכרו את המשחקים של העונה הזאת, או של שתי עונות, או של המפעל כולו.

עופר חוגי: זה צריך להיות הכיוון של הצעת החוק.

גברי לוי: מאה אחוז, אני מסכים איתך.

זבולון אורלב: אני רוצה לסכם את הדיון.

זבולון אורלב: לפני שמקדמים חקיקה, אני רוצה להציע - אני מוכן ליזום את זה - לכתוב אמנה ברצון טוב, שיהיו חתומים עליה כל המעורבים.

זבולון אורלב: יהיו חתומים עליה ועדת החינוך והתרבות וחברי הכנסת המציעים, משרד המדע, התרבות והספורט, רשות השידור, הרשות השניה לטלוויזיה ולרדיו, הכבלים, ההתאחדות לכדורגל ואיגוד הכדורסל.

זבולון אורלב: קודם כל אני מציע לעשות מאמץ להגיע לאמנה חתומה ברצון טוב.

זהר קדמון: והגופים המשדרים.

זבולון אורלב: לא.

זבולון אורלב: אתם זכיינים.

זבולון אורלב: היום אתם זוכים, מחר אתם לא זוכים.

גברי לוי: אני לא בטוח שהערוצים צריכים להיות שותפים לאמנה הזאת.

גברי לוי: אני חושב שגם הערוצים צריכים להיות חתומים על האמנה.

גברי לוי: אגיד מה העקרונות לפי דעתי.

גברי לוי: עיקרון ראשון הוא שכולנו מסכימים שאירועי ספורט מרכזיים צריכים להיות משודרים.

גברי לוי: כולנו באים פה לטובת הציבור.

גברי לוי: עיקרון שני - שהוא בעייתי לכבלים אבל בסוף הם יסכימו לזה - שהעדיפות הראשונה היא לשידורים של ה-broadcast, של רשות השידור והרשות השניה, כיוון שהם פוטנציאלית מכסים 100% מהאוכלוסיה, ואילו הכבלים והלוויין מכסים 80% מהאוכלוסיה.

גברי לוי: אני מסכים לחלוטין לדברי חבר הכנסת אבשלום וילן, ואני גם מתפלא על שר המדע, התרבות והספורט בעניין הזה.

גברי לוי: גם אני רוצה לראות שהם מקבלים עדיפות.

גברי לוי: עיקרון שלישי הוא לעניין הכלכלי.

גברי לוי: יש הצעות מחיר ולפי הסדר לרשות השידור ולרשות השניה יש זכות ראשונה להציע את המחיר, ואם זה יעמוד בדרישות הם יקבלו את זכויות השידור.

גברי לוי: לגבי המחיר הסביר יש שני קריטריונים: 1) התקשרויות קודמות; 2) המקובל בעולם.

גברי לוי: אלה שני קריטריונים שאפשר לטפל בהם ועל-פי זה אפשר לומר האם זה סביר או לא סביר.

גברי לוי: אם שני ערוצי ה-broadcast אינם יכולים לרכוש את זכויות השידור מסיבה כלשהי - שאנחנו צריכים לדבר גם עליה - מקובל ומבורך שזה יעבור לכבלים, ואז במקום שזה יגיע ל-100% מהאוכלוסיה זה יגיע רק ל-80% ממנה.

גברי לוי: צריכים להסכים מה הם שידורי ספורט מרכזיים.

גברי לוי: האמנה צריכה לכלול הגדרה של שידורי ספורט מרכזיים.

גברי לוי: נדמה לי שגם על זה יש הסכמה.

גברי לוי: מדובר בנבחרות ישראל בכדורגל ובכדורסל במשחקים רשמיים בלבד, וכן בחצי גמר ובגמר גביע המדינה - זה המינימום שאנחנו הולכים עליו.

אבשלום וילן: כדורסל זה כולל גם נשים.

אבשלום וילן: אל תסתבך.

גברי לוי: אני לא הייתי שם כאן את המוקש של כדורסל הנשים מפני שערוץ 5 עושה להם הרבה טוב.

זבולון אורלב: אני מצפה לסיים את ניסוח האמנה תוך 30 ימים, ולא יאוחר מ-60 ימים.

זבולון אורלב: אם יש לזה הסכמה, הייתי מבקש שתוך שבוע ימים תודיעו למנהלת הוועדה מי הנציג של כל גוף שהוזמן לכאן, נציגים שיש להם סמכות, שקיבלו את המנדט על יסוד העקרונות האלה.

זבולון אורלב: אנחנו נזמין את הנציגים לכאן ונשב ביחד, חברי הכנסת חיים כץ, אבשלום וילן ואני עם נציגי הגופים, נשב 4-5 שעות, נלך לאיזה מקום שקט ונגבש אמנה.

זבולון אורלב: אני חושב שנוכל לשכנע את חברי הכנסת המציעים לעכב עדיין את הכדור בקנה.

חיים כץ: כלומר שב-1 בספטמבר נהיה אחרי כל הסיפור.

גברי לוי: אני חושב שמה שאמרת הוא נהדר, וכולנו מסכימים לכך.

גברי לוי: חשוב שלא יהיה מצב שרק אנחנו נותנים והם לא חייבים גם לקחת.

גברי לוי: חשוב שזה יהיה דו-צדדי.

זבולון אורלב: ההתאחדות לכדורגל מסכימה.

זבולון אורלב: האם חברי הכנסת מסכימים?

חיים כץ: כן.

זבולון אורלב: האם רשות השידור מסכימה להיכנס לדיונים על האמנה?

יוסי משולם: העיקרון מקובל.

דורון אבני: זה מקובל על הרשות השניה לטלוויזיה ולרדיו.

יורם מוקדי: זה מקובל על המועצה לשידורי כבלים ולוויין.

שוקי קרמר: זה מקובל על איגוד הכדורסל.

עדנה הראל: זה מקובל על משרד המדע, התרבות והספורט

זבולון אורלב: תודה רבה לכולם.